NARIADENIE KOMISIE (ES) č. 1330/2006
z 8. septembra 2006
o úhrade doplatku k doplnku kompenzačnej pomoci v odvetví banánov na rok 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), a najmä na jeho článok 14,
keďže:
(1)
Článkom 4 nariadenia Komisie (EHS) č. 1858/93 z 9. júla 1993, ktoré stanovuje podrobné pravidlá pre uplatňovanie nariadenia Rady (EHS) č. 404/93 v súvislosti s plánom pomoci na kompenzáciu straty výnosov z predaja v odvetví banánov (2), sa ustanovujú podmienky na úhradu preddavkov kompenzačnej pomoci.
(2)
Článkom 2 nariadenia Komisie (ES) č. 833/2006 z 2. júna 2006, ktorým sa stanovuje výška kompenzačnej pomoci pre banány vypestované a predané v Spoločenstve počas roka 2005, ako aj jednotková výška preddavkov na rok 2006 (3), sa stanovila výška každého preddavku pre banány predávané v roku 2006 na 4,13 EUR na 100 kilogramov.
(3)
Na to, aby sa zohľadnil vývoj cien na trhu Spoločenstva v porovnaní s rokom 2005 a vplyv tohto vývoja na finančnú situáciu pestovateľov banánov v Spoločenstve, je opodstatnené ustanoviť úhradu doplnku k preddavku, ktorý sa má vyplatiť pre množstvá predávané v Spoločenstve v roku 2006 bez toho, aby bola dotknutá úroveň kompenzačnej pomoci, ktorá sa stanoví neskôr podľa článku 12 nariadenia (EHS) č. 404/93 a ustanovení nariadenia (EHS) č. 1858/93. Je potrebné ustanoviť, že táto úhrada doplnku k preddavkom podlieha zloženiu zábezpeky v súlade s článkom 4 nariadenia (EHS) č. 1858/93.
(4)
Opatrenia uvedené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Producentské členské štáty zaplatia doplnok k preddavkom kompenzačnej pomoci ustanovenej v článku 12 nariadenia (EHS) č. 404/93 na rok 2006 vo výške 7,13 EUR na 100 kilogramov pre množstvá predávané v Spoločenstve v roku 2006.
Tento doplnok k preddavkom sa vyplatí za predávané množstvá, na ktoré bola podaná žiadosť o preddavky kompenzačnej pomoci na rok 2006.
K žiadosti o úhradu doplnku k preddavkom treba priložiť dôkaz o zložení zábezpeky vo výške 3,57 EUR na 100 kilogramov.
Úhrada pre banány predávané počas prvého polroka 2006 sa vykoná do dvoch mesiacov po nadobudnutí účinnosti tohto nariadenia.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. septembra 2006